**Hjernevask og radikalisering i Grimhøjmoskeen**

Vi bliver nødt til at forstå, hvordan ekstremismen opstår, for at bekæmpe den.

*Af Christian Suhr Nielsen, antropolog, Aarhus Universitet. Politiken.dk, 16. januar 2015. Uddrag.*

****

Grimhøjmoskéen. Forfatteren har i årevis fulgt en gruppe unge muslimer, som nu er tilknyttet den berygtede moské.

Onsdag mødtes Folketinget for at diskutere radikalisering og muligheden for at lukke moskeer, som forkynder anti-demokratiske holdninger. Flere politikere har udtalt, at når det kommer til islamisk ekstremisme, er det nytteløst at lede efter forklaringer. Ud fra min forskning og mit feltarbejde blandt muslimer i Århus, må jeg erklære mig helt uenig. Lad mig her forsøge at forklare, hvordan en gruppe unge muslimer, der kom i den meget omtalte Grimhøjmoské, gradvist udviklede deres holdninger.

I forbindelse med et forskningsprojekt blandt muslimer i Gellerup mødte jeg i 2010 en gruppe unge mennesker, der var i færd med at rydde op i en gammel faldefærdig bygning tæt på Grimhøjvej. Ejendommen havde tidligere været brugt som rockerborg af Hells Angels. Den var omkranset af et to meter højt pigtrådshegn og inkluderede et stort festlokale, en bar og noget der mest af alt lignede et torturkammer bygget ind i en container. Her ønskede de unge at etablere et muslimsk ungdomscenter, hvor de kunne søge tilflugt fra det danske samfund.

Mange af de unge fortalte om en svær skolegang og en opvækst med forældre, der var kommet til Danmark som flygtninge præget af traumer fra krige i Mellemøsten. Nogle af de unge havde tidligere været tilknyttet det lokale bandemiljø. […]

De unge begyndte på en total omorganisering af deres dagligdag, som ikke kun inkluderede de obligatoriske fem bønner om dagen og faste i ramadanen, men også udskiftning af deres tøj, nye spisevaner, skægvækst, samt udsmidning af deres gamle playlister med hvad de anså som potentiel skadelig hiphop og pop musik. Den gamle rockerborg var for dem et symbol på alt det korrumperende, de så i det danske samfund, og som de ønskede at slippe væk fra. Oprydningen i rockerborgen blev derfor også en del af deres egen religiøse renselsesproces.

Under oprydningen faldt samtalen ofte på livet i de ældste klassetrin af folkeskolen, gymnasiet og HTX, hvor flere af de unge var elever. De fortalte, hvordan det indtil for nylig havde været næsten umuligt at praktisere deres religion i skolen. Bøn, tro og islamisk praksis havde været som et tabu-emne for både muslimske og ikke-muslimske elever og lærere. Religiøsitet var anset som noget pinligt, der helst skulle skjules.

Da de unge fandt sammen i det muslimske ungdomscenter og begyndte at dyrke deres religion mere intensivt blev de først genstand for drillerier i skolen. Men de fortalte, at drillerierne på mange måder havde virket samlende for gruppen, som helt i begyndelsen ikke havde bestået af mere end 4-5 venner. Efter et stykke tid begyndte de at lave den obligatoriske middagsbøn i frikvartererne.

De begyndte også offentligt at hilse hinanden med den islamiske hilsen *’as-salamu alaykum’* (fred være med dig), og nogle begyndte at gå i de korte kjortler, ’jalabiyya’, som af salafister anses for den mest korrekte klædedragt. Efter at være ’sprunget ud’ som religiøse muslimer klingede drillerierne af, og de oplevede mere og mere respekt fra de andre elever. Flere muslimske elever sluttede sig til dem, og gruppen voksede over en periode til 20-25 medlemmer.

Ifølge de unge forsøgte nogle af deres lærere på dette tidspunkt at skille dem fra hinanden ved at kræve, at de ikke måtte sidde ved siden af hinanden i klassen og ved at forsøge at forhindre fællesbøn i frikvarterne. […] For muslimerne i ungdomscenteret blev alle disse interventioner i skolen, lokalt og internationalt anset som en del af den vestlige verdens forsøg på at splitte muslimer og ødelægge deres mulighed for at praktisere deres religion. Deres reaktion var klar. Som en af de unge sagde: »Man skal finde sig et godt netværk, eller broderskab, som har samme fælles værdier, så man kan blive styrket, hvis der sker det modsatte, at man bliver minglet med folk, der ikke har samme værdier.« Flere af de unge brugte begrebet hjernevask til at beskrive det danske skolesystems interventioner. Hjernevask er på mange måder et besynderligt begreb, som refererer til forskellige praksisser, hvorigennem et menneskets bevidsthed og evne til at tænke frit bliver nedbrudt og efterlades som et automatisk adlydende værktøj for politiske eller religiøse ideologier.

Begrebet blev oprindeligt brugt til at forklare, hvordan amerikanske krigsfanger under Korea-krigen i 1950’erne blev indoktrineret med kommunistiske ideer gennem tortur og propaganda. I 1980’erne blev ’hjernevask’ igen lanceret til at forklare unge menneskers tilslutning til nyreligiøse bevægelser såsom Moon-bevægelsen, Hare Krishna og Scientology. Gennem de senere år er brugen af ordet hjernevask igen blusset op blandt politikere og samfundsdebattører som en måde at beskrive opblomstringen af politisk islam og ny-ortodokse islamiske grupper såsom det muslimske ungdomscenter.

For mig at se er begrebet hjernevask ikke særlig anvendeligt til at forklare disse processer. I stedet ser jeg brugen af begrebet som en måde at tage afstand fra kulturelle og religiøse fænomener, vi ikke bryder os om. Netop på grund af den ophedede debat om islamisk hjernevask i de danske medier, begyndte medlemmerne i det muslimske ungdomscenter i Gellerup også at bruge ordet i deres analyse af deres egen opvækst i det danske skolesystem:

»Målet med uddannelsessystemet, det er jo, at indlære danske værdier i os og få os integreret, og få vores måde at se verden til at blive den samme som systemets måde at se verden,« forklarede en af grundlæggerne af det muslimske ungdomscenter; »Når man bliver hjernevasket på den måde, så er der meget, der ligesom slører for sandheden. Der bliver lagt så mange ting foran dig, som er en forhindring for at kunne se sandheden.« […]

Da jeg først mødte de unge muslimer i 2010, var jeg foruroliget over det voldsomt kritiske blik, de havde på det danske samfund, hvori de var opvokset. Samtidig oplevede jeg deres evne og vilje til at rejse sig fra den ekstremt socialt belastede kontekst i Gellerup som beundringsværdig.

På mange måder udmærkede de sig som sociale mønsterbrydere af netop den type, som regeringens mange forsøg på at integrere indvandrere har efterspurgt. Paradokset var, at den religiøse disciplinering, som hjalp dem til at adskille sig fra deres belastede lokalmiljø og til at arbejde målrettet i skolen, samtidig også gav dem et ekstremt kritisk blik på det danske samfund. […]

De unge i det muslimske ungdomscenter valgte at knytte sig til den nye moske på Grimhøjvej 7, som havde en hårdere profil og en strengere udlægning af islamiske leveregler end den gamle moske længere nede af vejen. Her fik de unge mulighed for at få undervisning af den marokkanske imam, der i dag er eftersøgt af de amerikanske myndigheder. Jeg mistede gradvist kontakten til de unge i denne periode. Det var på dette tidspunkt, at flere af gruppens medlemmer besluttede sig for at rejse på sprogrejser til Egypten. Senere rejste nogle af dem til Syrien; nogle med humanitære formål og nogle angiveligt for at tilslutte sig militante islamistiske grupper. […]

Det muslimske ungdomscenter på Grimhøjvej startede med en gruppe unges forsøg på at komme på ret køl, adskille sig fra den kriminalitet og sociale elendighed, der præger deres lokalmiljø, og fra det omkringliggende samfund, hvori deres religiøse og kulturelle baggrund primært anses som et problem og sjældent som en værdi eller mulig ressource. For mange af medlemmerne i det muslimske ungdomscenter hjalp det tætte sammenhold og den strenge religiøse disciplinering til, at de klarede sig gennem skolen og gymnasiet og nu er kommet videre på lange eller mellemlange uddannelser. For andre i gruppen er historien foreløbig endt med deres rejse til en uvis skæbne blandt militante islamistiske grupper i Mellemøsten.

Radikaliseringen er ikke sket i et socialt vakuum eller i et hermetisk lukket parallelsamfund. Disse unge er vokset op i et samfund, hvor de ofte er blevet stemplet som anderledes på grund af deres religion og etniske ophav. Mange af deres forældres generation har boet i op mod tyve år i Danmark uden en eneste gang at have været inviteret indenfor på besøg i et dansk hjem. Samtidig er de blevet mødt med stadig stigende krav om integration. Men integration kan ikke alene gennemføres med forbud, krav og tvangsspredning af indvandrere og deres børn.

Den manglende integration er resultatet af en proces, hvor religiøse og kulturelle forskelle mellem mennesker gradvist er blevet vigtigere end lighederne, og hvor befolkningsgrupper i stigende omfang polariseres og vendes mod hinanden. […]

At lukke en eller flere moskeer vil ikke fjerne truslen for terror. Islamisk ekstremisme såvel som alle andre former for ekstremisme lever netop af modstand, fordømmelse og udelukkelse. Hvis vi alene bekæmper ekstremisme med udelukkelse og forbud, får vi kun mere ekstremisme.

**Arbejdsspørgsmål til brug i timen:**

1. Beskriv de unges liv før de knyttede sig til Grimhøjmoskéen.
2. Hvilke ændringer foretog de så?
3. Hvordan reagerede man i skolen på deres forandring?
4. Hvordan opfattede de unge andres reaktioner?
5. Forklar grundigt hvad der menes med artiklens sidste sætning: ”Hvis vi alene bekæmper ekstremisme med udelukkelse og forbud, får vi kun mere ekstremisme.”